**Informatīvais ziņojums** **par Latvijas Lauku attīstības programmas 2014.–2020. gadam pārejas periodu**

1. Kavējoties lēmumu pieņemšanai par Daudzgadu finanšu ietvaru 2021.–2027. gadam, kā arī gaidot Kopējās Lauksaimniecības politikas (turpmāk – KLP) reformu, kas vienā plānošanas dokumentā apvienotu gan Eiropas Lauksaimniecības fondu lauku attīstībai (turpmāk – ELFLA), gan Eiropas Lauksaimniecības garantiju fondu (turpmāk – ELGF), nav laikus pieņemti Eiropas Savienības (turpmāk – ES) tiesību akti, lai nodrošinātu KLP jaunā plānošanas perioda uzsākšanu 2021. gadā.
2. Ievērojot iepriekšminētos apstākļus, KLP 2021. un 2022. gads ir noteikti par pārejas periodu, kurā dalībvalstīm tiek pagarināta plānošanas perioda 2014.–2020. gadam Lauku attīstības programmu īstenošana.
3. Savukārt Ministru kabinets 2020. gada 14.jūlija sēdē (prot.Nr.44 57.§) atļāvis Zemkopības ministrijai uzņemties virssaistības ELFLA 2014.-2020.gada plānošanas perioda ietvaros 58 000 000 *euro* apmērā.

# **Pārejas perioda finanšu nosacījumi**

1. Pārejas periodā tiks turpināta Latvijas Lauku attīstības programmas 2014.–2020. gadam (turpmāk – LAP) īstenošana, pamatojoties uz spēkā esošo LAP pārvaldības un kontroles sistēmu, kā arī piemērojot spēkā esošos nacionālos normatīvos aktus par ELFLA atbalsta piešķiršanu, administrēšanu un uzraudzību.
2. Papildus LAP finansējuma atlikumam, kas vēl pieejams tās īstenošanai, saskaņā ar pārejas perioda nosacījumiem (turpmāk – Pārejas perioda regula)[[1]](#footnote-1) LAP īstenošanai pārejas periodā ir paredzēts papildu finansējums.
3. Pārejas periodā Latvijai LAP īstenošanas turpināšanai ir piešķirts ES atbalsts 261 235 809 *euro* apmērā[[2]](#footnote-2) [[3]](#footnote-3), ko veido KLP lauku attīstības budžeta piešķīrumi 2021. un 2022. gadam. Tā kā pārejas periodā tiek piemēroti pašreizējā plānošanas perioda nosacījumi, tas attiecas arī uz LAP līdzfinansējuma likmēm: 2021. un 2022. gada budžeta piešķīrumam ir jāpiemēro LAP paredzētā līdzfinansējuma likmju proporcija – 68 % ELFLA un 32 % valsts budžeta līdzfinansējums. Tādējādi kopumā LAP īstenošanas turpināšanai tiek paredzēts papildu publiskais finansējums 384 170 307 *euro* apmērā.
4. Tāpat saskaņā ar Pārejas perioda regulas nosacījumiem kā papildu resursi ES lauksaimniecības nozares un lauku apvidu atveseļošanai, lai novērstu Covid-19 krīzes ietekmi, LAP īstenošanai pārejas periodā no Eiropas Savienības Atveseļošanas instrumenta (turpmāk – ESAI) paredzēti 84 088 404 *euro*[[4]](#footnote-4). Atšķirībā no KLP budžeta piešķīrumiem, kam nepieciešams nacionālais līdzfinansējums, ESAI tiek paredzēts 100 % ES finansējums[[5]](#footnote-5).
5. Papildus iepriekš minētajam Zemkopības ministrija, izmantojot Pārejas perioda regulā paredzēto iespēju,[[6]](#footnote-6) lēmusi kā papildu atbalstu ELFLA pārdalīt 50 000 000 *euro* no KLP I pīlāra (ELGF) uz lauku attīstību, kas būtu pieejami pārejas periodā. Pēc pārdales no ELGF pārdalītie līdzekļi kļūst par daļu no lauku attīstības finansējuma aploksnes, piemērojot 100% likmi ES finansējumam.
6. Ievērojot iepriekšminēto, LAP īstenošanai pārejas periodā Latvijai paredzēts publiskais finansējums 518 258 711 *euro* apmērā atbilstoši 1. tabulā minētajam.

1. tabula. LAP pārejas perioda finansējums, *euro*

|  |  |  |
| --- | --- | --- |
| **Nr.** | **Avots** | **Finansējums** |
| **1.** | **Papildu publiskais finansējums** | **384 170 307** |
| 1.1. | ES atbalsts (68%) | 261 235 809 |
| 1.2. | Valsts budžeta līdzfinansējums (32%) | 122 934 498 |
| **2.** | **ESAI** | **84 088 404** |
| **3.** | **Pārdale no I pīlāra** | **50 000 000** |
| **4.** | **Pavisam kopā (1+2+3)** | **518 258 711** |

1. Vienlaikus jāņem vērā, ka visiem LAP izdevumiem, tostarp pārejas perioda un ESAI izdevumiem, tiek piemērots “N + 3” princips. Tas nozīmē, ka, piemērojot pārejas periodu, visi LAP izdevumi ir attiecināmi līdz 2025. gada 31. decembrim.

# **Pārejas periodā un ESAI atbalstāmie pasākumi**

1. Ņemot vērā līdzšinējo LAP īstenošanas gaitu un finansējuma izlietojumu, Zemkopības ministrija lēmusi pārejas periodā turpināt LAP pasākumu īstenošanu, paredzot tiem papildu finansējumu turpmākajiem gadiem. Tā kā nepieciešams nodrošināt finansējuma pieejamību, LAP plānots ietvert jaunus atbalsta pasākumus finanšu instrumentu veidā. Savukārt dažu pasākumu īstenošana pārejas periodā netiks turpināta vai arī tiks turpināta, izmantojot tikai konkrētajam pasākumam līdz šim jau piešķirto finansējuma apmēru.
2. Savukārt, ievērojot Pārejas perioda regulā noteikto[[7]](#footnote-7), atsevišķu pasākumu īstenošanai papildus tiks piešķirts ESAI atbalsts vai tie tiks īstenoti ar šo atbalstu.
3. Lai palielinātu visu lauksaimniecības veidu konkurētspēju un stiprinātu saimniecību dzīvotspēju, veicinātu pievienotās vērtības radīšanu un resursu efektīvu izmantošanu, atbalstītu pret klimata pārmaiņām noturīgu ekonomiku lauksaimniecības, pārtikas un mežsaimniecības nozarēs, veicinātu zināšanu pārnesi un inovācijas lauksaimniecībā, mežsaimniecībā un lauku teritorijās, kā arī ar lauksaimniecību un mežsaimniecību saistīto ekosistēmu apsaimniekošanu un ekonomisko attīstību lauku teritorijās, Zemkopības ministrija pārejas periodā ir paredzējusi indikatīvu papildu finanšu piešķīrumu un indikatīvu ESAI finanšu piešķīrumu atbilstoši pielikumā minētajam šādu LAP pasākumu īstenošanai:
4. Lai nodrošināt zināšanu un informācijas pasākumu pieejamību, tiks īstenots atbalsta pasākums ***Zināšanu pārnese***, kas padziļinātu lauksaimniecības, pārtikas ražošanas (izņemot zivsaimniecības produktu) un mežsaimniecības nozarēs iesaistītu personu un zemes apsaimniekotāju izpratni par lauksaimniecības vides aspektiem un sekmētu videi draudzīgu lauksaimniecības pozīciju uzlabošanos, ilgtspējīgu dabas resursu apsaimniekošanu veicinošu saimniekošanas metožu izmantošanu, kā arī zinātnes atziņu un jaunas prakses pielietojamību.
5. ***Ieguldījumi materiālajos aktīvos*** ir nozīmīgākais LAP pasākums, lai veicinātu lauksaimniecības nozares konkurētspēju un attīstītu lauksaimniecisko ražošanu, uzlabojot lauku saimniecību darbības ekonomiskos rādītājus un to konkurētspēju, palielinot Latvijas lauksaimnieku saražotās produkcijas pievienoto vērtību, kā arī uzlabojot meliorācijas infrastruktūru. Pārejas periodā atbalsts tiks novirzīts gan lauku saimniecību ekonomisko rādītāju uzlabošanai, gan SEG un amonjaka emisiju mazinošiem pasākumiem, tostarp ilgtspējīgai kūtsmēslu apsaimniekošanai, labturības prasībām atbilstošu novietņu būvniecībai, kā arī klimata pārmaiņu radītā riska pielāgošanās pasākumiem, nosakot, ka atbalsta saņēmējam ir obligāti jādod ieguldījums klimata pārmaiņas mazinošās un pielāgošanās darbībās. Pārejas periodā tiks pakāpeniski samazināts maksimālais atbalsts vienam atbalsta saņēmējam ieguldījumiem lauku saimniecībās, kā arī nodrošināta mērķtiecīgu ieguldījumu iespēja mazo un vidējo lauku saimniecību attīstībai. Pasākuma īstenošanai papildus tiks piešķirts ESAI finansējums. Turklāt, lai nodrošinātu finansējuma pieejamību mērķtiecīgām investīcijām plānota finansējuma pārdale no KLP I pīlāra (ELGF) uz II pīlāru, un atbilstoši normatīvajos aktos noteiktajam Zemkopības ministrija par šādu lēmumu sniegs paziņojumu Eiropas Komisijai.
6. Lai veicinātu iedzīvotāju iesaistīšanos saimnieciskajā darbībā un palielinātu finanšu resursu pieejamību saimnieciskās darbības veicējiem, kas darbojas vai plāno uzsākt darboties lauksaimniecības vai lauku attīstības jomā, LAP pārejas periodā plānots ietvert jaunu atbalsta veidu – ***finanšu instrumentu*** – ***mazie aizdevumi lauku teritorijās***, atbalstu novirzot lauksaimniecības un lauku saimnieciskās darbības veicējiem.
7. Lai sniegtu saimnieciskās darbības veicējiem lauksaimniecības un lauku attīstības jomā papildu nodrošinājumu finansējuma saņemšanai kredītiestādē uzņēmējdarbības projekta īstenošanai, turpmāk LAP pārejas periodā paredzēts ieviest jaunu atbalstu veidu – ***finanšu instrumentu - garantijas investīcijām***.
8. Pasākumā ***Lauku saimniecību un uzņēmējdarbības attīstība*** tiks turpināts atbalsts ***jaunajiem lauksaimniekiem***, sekmējot gados jaunu cilvēku iesaistīšanos pastāvīgās lauksaimniecības darbībās, lai veicinātu ekonomiski dzīvotspējīgu saimniecību dibināšanu un līdz ar to nodrošinātu darbaspēka atjaunošanos lauksaimniecības sektorā. Izmantojot ESAI atbalstu, tiks turpināts atbalsts ***mazo saimniecību attīstībai***, veicinot mazo lauku saimniecību pārstrukturēšanu, kā arī komerciālas un konkurētspējīgas saimnieciskas darbības attīstību. Savukārt ar lauksaimniecisko darbību nesaistīto darbību dažādošanai plānots sniegt atbalstu kūtsmēslu pārstrādei un to tālākai izmantošanai.
9. Pasākumā ***Natura 2000 maksājumi meža īpašniekiem*** tiks turpināts atbalsts meža bioloģiskās daudzveidības saglabāšanai sabiedrības interesēs mežos un meža zemēs, tā nodrošinot direktīvu 92/43/EEK un 2009/147/EK prasību īstenošanu (kompensācijas maksājums par mežsaimnieciskās darbības ierobežojumu).
10. Turpinot ***Agrovides un klimata pasākumu***, lai atbalstītu ilgtspējīgu lauksaimniecības prakšu izmantošanu, tiks dota iespēja pieteikt jaunas atbalsta platības brīvprātīgām saistībām šādos apakšpasākumos:

* ***Bioloģiskās daudzveidības uzturēšana zālājos,***lai veicinātubioloģiski daudzveidīgo zālāju saglabāšanu, savvaļas augu, dzīvnieku, putnu populāciju un ainavas uzturēšanu apsaimniekotajās bioloģiski vērtīgo zālāju platībās;
* ***Vidi saudzējošu metožu pielietošana dārzkopībā,*** lai samazinātu augu aizsardzības līdzekļu un mēslošanas līdzekļu lietošanu un veicinātu integrētās audzēšanas metožu izmantošanu dārzkopībā;
* ***Saudzējošas vides izveide, audzējot nektāra augus***, lai veicinātu bioloģiskās daudzveidības saglabāšanu un saudzējošas vides izveidi dabīgiem apputeksnētājiem un medus bitēm;

Savukārt aktivitātē ***Rugāju lauks ziemas periodā*** tiks turpinātas līdzšinējās saistības par atbalstam pieteiktām platībām, lai samazinātu erozijas procesus lauksaimniecības zemē.

1. Pasākumā ***Bioloģiskā lauksaimniecība,*** sekmējot bioloģiskās lauksaimniecības produkcijas ražošanu ar ilgtspējīgām metodēm lauksaimniecībā izmantojamās zemes platībā, tiks dota iespēja pieteikt jaunas atbalsta platības brīvprātīgām saistībām, tā kopumā palielinot ar bioloģiskās lauksaimniecības metodēm apsaimniekotās platības īpatsvaru valstī. Pasākuma īstenošanai tiks piešķirts ESAI finansējums.
2. Lai uzlabotu privāto mežu ekosistēmu potenciālu, palielinot oglekļa piesaistes apjomu mežaudzēs, uzlabojot to pielāgošanos klimata pārmaiņām un mazinot klimata pārmaiņu sekas, kā arī paaugstinot zemes izmantošanas produktivitāti un rentabilitāti, tiks turpināta atbalsta pasākuma ***Ieguldījumi meža ekosistēmu noturības un ekoloģiskās vērtības uzlabošana*** īstenošana, sniedzot atbalstu apmežošanai, mežaudžu kopšanai un mežsaimniecības ražošanas potenciāla atjaunošanai pēc meža ugunsgrēkiem un dabas katastrofām, kā arī meža ugunsgrēku, kaitēkļu un slimību monitoringa pilnveidošanai Latvijas mežos.
3. Atbalsta pasākuma ***Ražotāju grupu izveide*** mērķi ir nodrošināt iespējas ražotāju grupas biedriem pēc sadarbības principa realizēt savā saimniecībā saražoto produkciju, atbalstīt savus biedrus efektīva ražošanas procesa nodrošināšanā, produkcijas realizācijas sagatavošanā (pirmapstrāde, fasēšana, pārstrāde u.c.) un realizācijā, tā samazinot izmaksas gan preces ražošanai, gan tās nogādāšanai līdz patērētājam.
4. Ekonomikas attīstībai lauku teritorijās un vietējās attīstības iniciatīvu īstenošanai turpināsies atbalsta sniegšana vietējo rīcības grupu izstrādāto sabiedrības virzītas vietējās attīstības stratēģiju īstenošanai, tā nostiprinot ***LEADER* pieeju**, kas uzlabo sociālo un cilvēkkapitālu laukos, kā arī veido labvēlīgu vidi dzīvošanai, uzņēmējdarbībai un lauku teritoriju apmeklēšanai. Atbalsts palīdzēs sekmēt tādu pārvaldības mehānismu attīstību vietējā līmenī, kuru pamatā ir iekļaujoši vienlīdzīgas partnerības principi un kuri rada pievienoto vērtību teritorijas un vietējās sabiedrības potenciālam. Tāpat tiks veicināta starpsektorāla sadarbība vietējās attīstības potenciāla un resursu ilgtspējīgai izmantošanai.
5. Lai sekmētu sadarbību starp lauksaimniecības, mežsaimniecības un lauksaimniecības produktu pārstrādes nozarē iesaistītajiem un pētniekiem, tiks turpināts atbalsta pasākums ***Sadarbība***, sniedzot atbalstu Eiropas inovāciju partnerības darba grupām uz jaunradi un inovācijām vērstu projektu īstenošanai lauksaimniecības, mežsaimniecības un lauksaimniecības produktu pārstrādes nozarē vai tās sektorā, lai izstrādātu jaunus risinājumus nozarē vai tās sektorā ar iespējami plašāku potenciālo labuma guvēju loku, tā kopumā sekmējot nozares attīstību.
6. Atbalsta nodrošināšanai pārejas periodā Zemkopības ministrija ir uzsākusi darbu pie grozījumu sagatavošanas LAP un neformālas saskaņošanas ar Eiropas Komisiju, lai nodrošinātu pēc iespējas ātrāku LAP grozījumu oficiālu iesniegšanu Eiropas Komisijā un attiecīgi arī atbalsta pieejamību LAP pārejas periodā.

# **Tehniskās palīdzības finansējums pārejas periodam**

1. Viens no LAP pasākumiem, kura īstenošana tiks turpināta pārejas periodā, ir “Tehniskā palīdzība” (turpmāk – tehniskā palīdzība).
2. Pārejas perioda regula paredz[[8]](#footnote-8), ka tām dalībvalstīm, kam LAP 2014.–2020. gada plānošanas periodā kopējais ELFLA piešķīrums lauku attīstībai ir mazāks par 1,8 mljrd. *euro*, ELFLA tehniskajai palīdzībai var paredzēt līdz 5 % no kopējā LAP finansējuma. Jāņem vērā, ka ELFLA administrēšana (t.sk. atlīdzība) galvenokārt balstīta uz tehniskās palīdzības finansējumu, tādējādi atslogojot valsts budžetu.
3. Ievērojot iepriekš minēto LAP pārejas periodā pieejamo finansējuma apmēru, kā arī jauno tehniskās palīdzības 5 % slieksni, Latvijai pagarinātajā 2014.–2020. gada plānošanas periodā kopumā tehniskajai palīdzībai būtu pieejami 102 373 697 *euro* atbilstoši 2. tabulā minētajam, un tie būs izmantojami līdz 2025. gada 31. decembrim.

2. tabula. LAP tehniskās palīdzības kopējais finansējums, *euro*

|  |  |  |
| --- | --- | --- |
| **Nr.** | **Avots** | **Finansējums** |
| **1.** | **Tehniskā palīdzība LAP 2014.–2020. gadam** | **63 270 809** |
| 1.1. | ES atbalsts (68%) | 43 024 150 |
| 1.2. | Valsts budžeta līdzfinansējums (32%) | 20 246 659 |
| **2.** | **Pārejas perioda tehniskā palīdzība** | **34 898 468** |
| 2.1. | ES atbalsts (68%) | 23 730 958 |
| 2.2. | Valsts budžeta līdzfinansējums (32%) | 11 167 510 |
| **3.** | **ESAI tehniskā palīdzība** | **4 204 420** |
| **4.** | **Plānošanas periodā vēl pieejamais finansējums (2+3)** | **39 102 888** |
| **5.** | **Pavisam kopā (1+4)** | 1. **373 697** |

1. Tādējādi, ņemot vērā paredzēto finansējuma palielinājumu tehniskajai palīdzībai, kā arī līdz šim LAP pieejamo tehniskās palīdzības publisko finansējumu 63 270 809 *euro* apmērā, Zemkopības ministrijai pārejas periodā turpmākajiem gadiem nepieciešams tehniskās palīdzības finansējums 39 102 888 *euro* apmērā.
2. Kopīgo noteikumu regulas[[9]](#footnote-9) 69. pantā ir noteikts, ka par pievienotās vērtības nodokļa (turpmāk – PVN) izmaksām nav tiesību saņemt ieguldījumu no ES fondiem, ja vien tas nav atgūstams saskaņā ar PVN reglamentējošiem valsts normatīvajiem aktiem. Šis nosacījums attiecināms arī uz ELFLA.
3. Tāpat kā ES daudzgadu finanšu plānošanas periodā 2007.–2013. gadam, arī šajā periodā 2014.–2020. gadam, piemērojot šādu praksi, kad PVN netiek attiecināts uz ELFLA un EJZF tehniskās palīdzības izmaksām, valsts budžeta izdevumos plānošanas periodam kopā piešķirtajam publiskajam finansējumam nebija pierēķināts PVN, jo tas ir mainīgs lielums un ir tieši atkarīgs no ikgadēji plānoto tehniskās palīdzības atbalstāmo darbību rakstura (atlīdzība, pakalpojumi u.c.).
4. Jautājums par valsts budžeta līdzekļu ieplānošanu ELFLA tehniskās palīdzības PVN segšanai tika aktualizēts 2019. gadā, bet risinājums rasts 2020. gada budžeta sagatavošanas procesā un atbalstīts Ministru kabineta 2019. gada 17. septembra lēmumā (prot. Nr. 42, 34.§ 12.punkts), kā arī Ministru kabineta 2020. gada 10. decembra lēmumā (prot. Nr. 82, 59.§ 2.1. apakšpunkts).
5. Tādējādi kopumā visā plānošanas periodā atgūstamā neattiecināmā PVN dēļ rodas finanšu deficīts, kas ir nepieciešams kā papildu finansējums ELFLA tehniskās palīdzības izdevumu segšanai atbilstoši 3. tabulā minētajam.

3. tabula. LAP tehniskajai palīdzībai pieejamais finansējums plānošanas periodā, *euro*

|  |  |  |
| --- | --- | --- |
| **Nr.** | **Avots** | **Finansējums** |
| **1.** | **Pārejas perioda tehniskā palīdzība** | **34 898 468** |
| 1.1. | ES atbalsts (68%) | 23 730 958 |
| 1.2. | Valsts budžeta līdzfinansējums (32%) | 11 167 510 |
| **2.** | **ESAI tehniskā palīdzība** | **4 204 420** |
| 3. | Plānošanas periodā vēl pieejamais finansējums (1+2) | 39 102 888 |
| 4. | PVN (indikatīvi) | 4 301 318 |
| **5.** | **Pavisam kopā (3+4)** | **43 404 206** |

1. Papildus paredzētajam ELFLA tehniskās palīdzības publiskajam finansējumam valsts budžetā tehniskās palīdzības darbību īstenošanai Zemkopības ministrijai pārejas periodā nepieciešams paredzēt papildlīdzekļus atgūstamā neattiecināmā PVN segšanai indikatīvi 4 301 318 *euro* apmērā. Nepieciešamais PVN apmērs noteikts, ievērojot 2014.–2020. gadam īstenotās LAP tehniskās palīdzības PVN izdevumu apmēru pret kopējo tehniskās palīdzības publisko izdevumu apmēru, kas veido 11% un ir indikatīvs, jo gadu gaitā, mainoties tehniskās palīdzības atbalstāmajām darbībām, var mainīties arī nepieciešamā PVN izdevumu apmērs, kas pēc būtības ir budžetam neitrāls pasākums. PVN līdzekļu apmēru būs iespējams precizēt, tuvojoties plānošanas perioda noslēgumam.
2. Lai atslogotu KLP nākamā plānošanas perioda pieejamo finansējumu, Zemkopības ministrija pašreizējā periodā tehniskās palīdzības līdzekļus plāno izmantot vismaz līdz 2024. gada beigām. Atkarībā no finansējuma faktiskā izlietojuma to iespējams izmantot visā “N + 3” periodā līdz pat 2025. gada 31. decembrim, pārceļot finansējumu starp gadiem.

Zemkopības ministrs K. Gerhards

1. Eiropas Parlamenta un Padomes Regula (ES) 2020/2220, ar ko nosaka dažus pārejas noteikumus atbalstam no Eiropas Lauksaimniecības fonda lauku attīstībai (ELFLA) un Eiropas Lauksaimniecības garantiju fonda (ELGF) 2021. un 2022. gadā un ar ko attiecībā uz līdzekļiem un piemērošanu 2021. un 2022. gadā groza Regulas (ES) Nr. 1305/2013, (ES) Nr. 1306/2013 un (ES) Nr. 1307/2013, un attiecībā uz līdzekļiem un šāda atbalsta sadalījumu 2021. un 2022. gadā groza Regulu (ES) Nr. 1308/2013: <https://eur-lex.europa.eu/legal-content/LV/TXT/?uri=CELEX:32020R2220> [↑](#footnote-ref-1)
2. Pārejas perioda regulas I pielikums [↑](#footnote-ref-2)
3. Komisijas deleģētās regulas priekšlikums (19.1.2021), ar ko attiecībā uz Savienības atbalsta summām lauku attīstībai 2021. gadā groza Eiropas Parlamenta un Padomes Regulas (ES) Nr. 1305/2013 I pielikumu, kas precizē lauku attīstības aploksni pārejas periodā, ievērojot dalībvalstu Eiropas Komisijai noziņoto informāciju par dalībvalsts tiešo maksājumu summas samazinājumu saskaņā ar Eiropas Parlamenta un Padomes Regulas (ES) Nr. 1307/2013 11. panta 1.punktu un neskarot tās 11. panta 3.punktu, kas tiek darīts pieejams kā papildu atbalsts lauku attīstības programmas gadījumā un Latvijas gadījumā palielina lauku attīstības ES līdzfinansējuma aploksni par 250 000 *euro* [↑](#footnote-ref-3)
4. Pārejas perioda regulas II pielikums [↑](#footnote-ref-4)
5. Pārejas perioda regulas 7. panta trīspadsmitā daļa [↑](#footnote-ref-5)
6. Pārejas perioda regulas 9. panta otrās daļas a) apakšpunkts [↑](#footnote-ref-6)
7. Pārejas perioda regulas 7. panta divpadsmitā daļa [↑](#footnote-ref-7)
8. Pārejas perioda regulas 7. panta desmitā daļa [↑](#footnote-ref-8)
9. Eiropas Parlamenta un Padomes Regula (ES) Nr. 1303/2013: <https://eur-lex.europa.eu/legal-content/LV/TXT/?uri=celex%3A32013R1303> [↑](#footnote-ref-9)